钦定古今图书集成/理学汇编/经籍典/第037卷 > 《会试策问》元·袁桷
## 钦定古今图书集成/理学汇编/经籍典/第037卷 > 《会试策问》元·袁桷

夫《书》者，即古之史也。孔子删述自唐、虞二典，以讫于
周之文侯之命，附以《费誓》《秦誓》，而《三坟》《八索》《九丘》诸
书皆芟而不录。至其约《史记》修《春秋》，托始于鲁隐公
元年，实周平王之四十九年也。褒善贬恶，特书屡书，
至《获麟》而绝笔。前乎唐虞之所著，岂不过于《文侯之
命》等篇，而去彼取此，溯平王而上，沿获麟而下，岂无
可纪之事，而绝不为书？是皆有深意存焉。司马子长
创为《史记》，首轩辕以逮汉武，或有孔子所芟者，子长
乃从而录之，后人翕然以为有良史之才，爱其雄深
雅健。凡操史笔者，如班孟坚、范蔚宗诸儒，争相蹈袭，
是祖是式，而未有取法于《春秋》者焉。岂圣言宏远，匪
常人所可拟其仿佛邪？自荀悦仿《左氏传》为《汉纪》，体
制稍为近古，于是袁宏、孙盛之徒，并写编年之书，而
学者或忽而不习，终不若子长《史记》盛行于世。司马
公编《资治通鉴》，造端于周威烈王二十三年。系年叙
事，历汉、唐以终五代，勒成一家之言，渊乎博哉！此近
代所未有也，其亦得圣人之意否乎？我国家隆平百
年，功成治定，礼乐方兴，纂述万世之鸿规，宣敷无穷
之丕绩，吾儒之事也，故乐与诸君子讨论之。诸君子
游心载籍，闻见滋广，其于《书》《春秋》之所始终，《史记》《通
鉴》之所以制作，必详究而明辨之矣。愿闻其说。